Tagskægget, der i 1970?erne præsenterede blandt andre Sun Ra, Dexter Gordon og Miles Davis, »genopstår« for en eftermiddag 10. juni.

Annonce

Gad vide, om det var noget, han sagde?

Anni Olsen, tidligere bartender på Tagskægget, er initiativtager til hyldest­arrangementet på Jazzbar Bent J. Foto: Annette Schiøler

Jazzlegenden Miles Davis fik i hvert fald - efter sigende - en ordentlig én på skrinet af skuespillerinden Ulla Henningsen, da han engang i 70'erne optrådte på spillestedet Tagskægget.

Tagskægget



Etableret i efteråret 1967 af fire studerende, heriblandt Peter Max Hansen (1940-1998), som siden selv overtog driften.



Åbnede i lokaler øverst i Paradisgade 7-9 - deraf navnet Tagskægget.



Fik i løbet af det første år så stor succes, at åbningstiden blev udvidet fra én dag til hver dag klokken 20-05.



Flyttede i sommeren 1969 til den tidligere chokoladefabrik Elvirasminde i Klostergade 34.



Både nationale og internationale navne, deriblandt Miles Davis, Sun Ra og Dexter Gordon, optrådte i tidens løb på Tagskægget.



Op til lukningen i 1980 blev stedet desuden benyttet af bands fra byens punkscene.



Fredag 10. juni klokken 14-17 hyldes Tagskægget på Jazzbar Bent J i Den Gamle By med livemusik og muligheden for at bladre i scrapbøger om stedets farverige historie.



Indgangspartiet til Tagskægget, som det tog sig ud i Klostergade efter flytningen fra Paradisgade i 1969. Foto: Den Gamle Bys billedarkiv

Angiveligt sad øretæven så godt, at Miles Davis gik i gulvet.

Scrapbøger som denne vil der være rig mulighed for at bladre i ved arrangementet 10. juni. Foto: Annette Schiøler

Gennem hele årtiet havde den hedengangne jazzklub i Paradisgade og siden Klostergade besøg af et hav af navne fra ind- og udland.

Fra glade amatører til store udenlandske stjerner som netop Miles Davis; foruden Weather Report, Yusef Lateef - og Dexter Gordon, ikke mindst.

Annonce

Scrapbøger og livemusik

Al denne snak om salige Tagskægget, der lukkede i 1980, skyldes, at stedet nu skal hyldes.

For en eftermiddag i hvert fald.

Det sker fredag 10. juni på Jazzbar Bent J i Den Gamle By.

Her vil gæsterne får rig mulighed til at bladre i scrapbøger fyldt med koncertannoncer og avisudklip.

Og livemusik er der naturligvis også; med guitaristen Hans Jacob Sahlertz i spidsen for en jamsession.

Initiativtageren til den særlige eftermiddag er Anni Olsen, tidligere bartender, som i 1970'erne boede sammen med en af Tagskæggets stiftere, Peter Max Hansen.

»Ideen udsprang af, at min søn ligger inde med en masse ting fra dengang; scrapbøger, billeder og fotostater. Efter hans far (Peter Max Hansen,red.) døde i 1998, har vi ryddet op i mange af tingene. Både Den Gamle By og Stadsarkivet var interesserede i at aftage nogle af tingene,« fortæller Anni Olsen.

Et udvalg af afdøde Peter Max Hansens fotos er nu inkluderet i Den Gamle Bys billedarkiv.

Annonce

Basie og Ellington

Anni Olsen begyndte at arbejde på Tagskægget, da det i 1969 flyttede fra Paradisgade til den tidligere chokoladefabrik Elvirasminde i Klostergade.

Hun har derfor selvsagt mange gode minder fra årtiet, hvor Aarhus blev solidt placeret på jazzens verdenskort.

»Vi havde for eksempel både Count Basie's og Duke Ellington's orkester inde,« fortæller hun.

»Ellington's orkester var i begyndelsen ikke specielt opsatte på at skulle spille på så lille et sted. Men da de først kom derned, var de helt vilde med det; for dem var det nærmest som at optræde i Harlem - med al røgen og bajerne«, griner Anni Olsen.

»Vi havde også Sun Ra og hans vel 20 mand store orkester på besøg«, fortsætter hun med henvisning til den legendariske avantgardist; en af jazzens mest mytiske figurer, som i parentes bemærket påstod at komme fra planeten Saturn.

»Det var meget mystisk og ret så fantastisk. De boede på Hotel Royal og skulle dagen derpå videre til en koncert i Holland,« fortæller Anni Olsen.

»Men i første omgang ville de ikke ud med, hvor de skulle hen. De havde brug for en bus og en chauffør, men destinationen var hemmelig.«

»Alle musikerne med alt deres gear og grej hang en hel eftermiddag i lobbyen på deres hotel - til stor fortrydelse for hotelejeren. Til sidst måtte de jo fortælle, hvor de skulle hen, men ja - de var lidt mærkelige!«

Annonce

FAKTA - TAGSKÆGGET